《重阳后一日亲友会饮於沧洲以初九未成旬重阳》
宋代·程公许

雅志厌闤阓，考盘乐郊墟。
言归憩桑梓，不惮躬拮据。
岁晚此棲宿，佳气郁扶舆。
淫雨度阳节，晴云吐月梳。
独酌良亦佳，所思在群居。
晨兴喜复晴，草具何可徐。
黄花有余馥，白酒无多储。
清滩蛰雷吼，轻霞彩幄舒。
翳然林水间，舒啸天籁虚。
雪髯醉先起，众宾且踌躇。
人生有定分，适意不愿余。
衣食粗能给，吾当赋遂初。
相期晚节坚，结社同樵渔。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。